สรรพสามิต สั่งติดจีพีเอสจี้น้ำมันเถื่อน
สรรพสามิตสั่งติดตั้ง “จีพีเอส” บนเรือจำหน่ายน้ำมันเขียว ป้องกันลักลอบขายนอกเขต
8 ธ.ค. 2554

สรรพสามิตสั่งติดตั้ง “จีพีเอส” บนเรือจำหน่ายน้ำมันเขียว ป้องกันลักลอบขายนอกเขต
นางเบญจา หลุยเจริญ อธิบดีกรมสรรพสามิต เปิดเผยว่า ขณะนี้กรมได้ติดตั้งระบบติดบอกพิกัดตำแหน่งบนพื้นผิวโลก (จีพีเอส) บนเรือสถานีบริการน้ำมันโครงการจำหน่ายน้ำมันดีเซลราคาถูก สำหรับชาวประมงในเขตต่อเนื่องของราชอาณาจักรหรือโครงการน้ำมันเขียว เพื่อป้องกันการลักลอบนำน้ำมันเขียวไปจำหน่ายให้เรือประมงขนาดใหญ่ หรือลักลอบน้ำมันเขียวไปจำหน่ายนอกเขต
“ราคาน้ำมันเขียวที่ต่ำกว่าบนบกกว่า 10 บาทต่อลิตร เป็นแรงจูงใจให้เกิดการลักลอบนำน้ำมันเขียวขายนอกเขต” นางเบญจา กล่าว
นางเบญจา ระบุว่า ระบบจีพีเอสที่ติดตั้งบนเรือบริการหรือเรือแทงเกอร์จะระบุพิกัดตำแหน่งจุดจอดเรือและเส้นทางเดิน ซึ่งกรมได้มอบหมายให้ศูนย์ปฏิบัติการป้องกันและปราบปรามกรมสรรพสามิตตรวจสอบพฤติกรรมการเดินเรือและตำแหน่งของเรือตลอด 24 ชั่วโมง ซึ่งมั่นใจจะป้องกันการลักลอบจำหน่ายน้ำมันเขียวได้ 
โครงการจำหน่ายน้ำมันเขียวมีจุดประสงค์ เพื่อช่วยเหลือชาวประมงที่ได้รับความเดือดร้อนจากราคาน้ำมันดีเซลที่เพิ่มขึ้นต่อเนื่อง และลดการลักลอบนำเข้าน้ำมันเถื่อนจากต่างประเทศ โดยจัดเรือบริการจำหน่ายน้ำมันนอกเขตชายฝั่งทะเล 12-24 ไมล์ทะเล